
Előkelő leányok zenei tevékenysége a 18. század második felében, német nyelvterületen

A felvilágosodás idején élénk párbeszéd folyt a helyes életfelfogás elsajátításának, az emberi jellem kiművelésének kérdéséről, ami a nevelés megreformálására is igényt ébresztett. Mindezzel új korszak köszöntött be a női nevelődés és művelődés történetében. Egyre inkább üdvözlötté vált a művelt nő idealizált képe, így a korábbinál is nagyobb mértékben ösztönözték a hölgyeket szellemi tevékenységek folytatására. A gyakorlati zenélés volt az egyik legfontosabb elsajátítandó művészeti készség mind közül, s már önmagában ez érthetővé teszi, miért készült az 1700-as évek második felében több mint negyven, kifejezetten a szebbik nemnek dedikált zeneműgyűjtemény.
Ezen kötetek közül csak néhány született specifikusan az ifjú hölgyek [Mädchen, kleine Mädchen] számára. A leánygyermekeknek szánt művek különlegessége, hogy kivétel nélkül az 1770-es évek közepén keletkeztek, és hogy az öt munkából négy ugyanazon versek megzenésítéseit tartalmazza. Ennek oka az, hogy Gottlob Wilhelm Burmann (1737–1805) gyermekversei hallatlan népszerűségnek örvendtek ekkoriban, így a szövegek szerzőjén kívül legalább két komponista – J. G. H. (?–1774 után) és Christian Friedrich Schale (1713–1800) – látott potenciált ezekben a költeményekben. A dalok zeneileg meglehetősen egyszerűek, és technikai szintjük is eléggé mérsékelt, célközönségük így eléggé magától értődő. Annál több értelmezési nehézséget tartogat az ötödik olyan gyűjtemény, amelynek címében a „Mädchen” szó szerepel, a Lieder eines Mägdchens beym Singen und Claviere [sic!].
Az ifjú hölgyeknek írott dalok föltárására, zenei és szövegi tartalmuk összehasonlító vizsgálatára ezidáig nem került sor. Mi több, a női kötetek csoportjával közvetlenül foglalkozó két kutatónak, Matthew Headnek és Wolfgang Fuhrmann-nak a négy Burmann-dalsorozatból csupán egyről van tudomása. Külön érdekesség, hogy a G. W. Burmanns kleine Lieder für kleine Mädchen (Berlin, 1774) című, J. G. H. által jegyzett munkát Head korábban elveszettnek nyilvánította, de azóta a Lyoni Közkönyvtárban rábukkantak. Kutatásom céljául ennek a hiánynak a pótlását tűztem ki elsősorban. Az analízis a forráscsoporton belül olyan analógiák és rendszeresen előforduló zenei formulák azonosításához vezetett, amelyek a női repertoárban általánosságban is tetten érhetők, sőt a korszak zenei stílusára nézve is értékes adalékokkal szolgálnak.



